
“Joka katsoo ulospäin, unelmoi – Joka katsoo sisäänpäin, herää”

Manhattan


Eläviä kuvia ja kuolleita sieluja


Vampyyri Laesthath katsoi harmaata vihreyttä sormiensa lävitse. Hän oli nostanut kämmenensä kasvojensa eteen suojatakseen silmiään liialta valolta. Tämä oli tapahtunut vaistomaisesti kuin reaktio olisi ollut sekä hänen lihasmuistissaan että aivoissaan lähes yhtäaikaisena tapahtumana - aivan kuten sormi vedetään pois liian kuumalta hellalta sitä edes ehtimättä tajuamaan. Oli kesä, oli kukkein kesän aika ja luonto kukoisti kauneimmillaan. Tämän tosiasian Laesthath ehti rekisteröimään, vasta sitten hän tajusi, ettei hänellä ollut todellista vaaraa sillä kaiken tämän hän näki valkokankaalta Apollo-elokuvateatterissa New Yorkissa. Oli kysymys vampyyrille luontaisesta itsesuojeluvaistosta. Laesthath hymyili itselleen ja antoi luvan rentoutumiseen. Samalla hän syrjäsilmällä katseli ympärilleen olisiko joku kenties pannut merkille hänen omituista käytöstään. Tämä reaktio oli taasen puhtaasti inhimillistä. Kello oli jo puoli kaksi yöllä ja yleisön joukossa oli vain muutama uneton sielu Laesthathin lisäksi. Tämä ei ollut Laesthathin ensimmäinen kerta tällaisessa teatterissa – teatterissa, joka esitti yö- näytöksiä. Hänen reaktionsa oli silti hyvinkin ymmärrettävissä ja se toistui kerta toisensa jälkeen, eihän hän ollut nähnyt kesää saatikka aurinkoa muutoin kuin valokuvissa koko kuusisataa vuotisen vampyyri- elämänsä aikana. Suurin osa paikalla olleesta yleisöstä taisikin nukkua, sillä New Yorkin kokoiseen suurkaupunkiin mahtui myös ihmisiä, jotka eivät kyenneet nukkumaan normaalisti öiseen aikaan vaan ainoastaan paikassa, jossa oli muitakin ja paikassa, jossa vallitsi päivä - vaikkakin keinotekoinen. Kun siis valkokankaalle ilmestyi alkuteksti "Vihreä oli laaksoni" nytkähti katsojien joukossa jo jokunen pää alas. Oli lisäksi erittäin kuuma aika heinäkuusta ja helle piinasi kaupunkia tehden nukkumisen vieläkin vaikeammaksi. Elokuvateatteri oli viileä ja siellä oli hyvä ja turvallista nukkua. Siis vain muutama silmäpari saattoi laittaa merkille erään katselijan omituisen käytöksen, mutta sekään ei ollut kovin todennäköistä. Laesthath rauhoittui entisestään ja yritti keskittyä itse mustavalko- elokuvaan, joka perustui Rikchard Lewellynin samannimiseen romaaniin. Se oli voittanut Oscarin kaksi vuotta sitten, vuonna 1941. John Fordin ohjaama kuva kertoi Walesilaisesta kaivosyhteisöstä, sen elämäntavasta, yhteisöstä ja siitä riippuvaisista yksilöistä. Pitkät työpäivät kaivosmiehet viettivät maan alla pimeydessä noustakseen sitten perheensä pariin aivan toisenlaiseen elämän piiriin. Laesthathin ajatus lensi hänen oman yhteisönsä yksilöihin, niihin, joihin hänellä oli kaikista läheisin yhteys. Hän mietti Nosverathua, Dragonixia, Lunaria, ja Kaspar D:tä - kaikista eniten hän kuitenkin mietti Leviathania. Hän ei ollut nähnyt tätä sen jälkeen, kun he yhdessä viettivät joitain vuosia Lontoossa. Yhtä äkkinäisesti kuin hän oli ilmestynytkin, yhtä äkkinäisesti hän myös jälleen katosi tarkalleen neljäkymmentä vuotta sitten jättäen jälkeensä vain hyvin arvoituksellisen viestin. Tuota viestiä Lasthath kantoi mukanaan aina povitaskussaan kuin se olisi tuonut Leviathanin enemmän läsnä olevaksi. Milloin se ei ollut hänen mukanaan, oli se huolellisesti lukittuna pöytälaatikkoon. Nyt Laesthath taas kaivoi lyhyen kirjeen esiin vaikka muistikin sen jo sanasta sanaan ulkoa. Kuitenkin oli niin että jo viestin käsiala oli osa nautintoa, tai osa surkeutta, jonka kirjeen lukeminen Laesthathin mielessä aiheutti. Hän aukaisi kirjeen taitokset, joiden reunat jo alkoivat murtuilla. Näin siinä luki:




"Rakas Laesthath, Olen jo jonkin aikaa ollut tietoinen eräiden asioiden tilasta, jotka ovat vaikuttamassa tämän todellisuuden tuolla puolen. Ala-maailmassa kuohuu ja minun on mentävä ottamaan selvää asioiden todellisesta tilasta. Viimeisimmät tiedot sieltä ovat olleet huolestuttavia ja näin ei minulle jäänyt muuta mahdollisuutta kuin irtaantua tästä maailman ajasta ja näistä ihmeellisistä ajoista, joita olen saanut kanssasi jakaa ja elää. Niin, tunnen todella, että olen elänyt, että olen ollut elävä ja tunteva yksilö - kiitos siitä kaikesta kuuluu sinulle ystäväni!





Rakkaudella muistaen ja jälleen näkemisen toivossa eläen,


Leviathan"


Siinä kaikki, pieni kirje piti sisällään suuren sanoman ja mitä ilmeisimmin perustellun syyn äkkinäiseen katoamiseen mutta se paljasti samalla hyvin vähän siitä mitä nuo suuret syyt olivat. Yhtä kaikki Laesthath jäi ihmettelemään miksi ystävä ei hyvästellyt kasvotusten vaan oli jättänyt ainoastaan kirjeen jälkeensä pöydälle. Leviathan puhui ala-maailmasta ja Laesthath tiesi, että sillä hän viittasi jo munaisen Mesopotamian tarustoissa mainittuun Irkallaan tai Kuriin. Laesthath oli keskustellut joskus tästä aiheesta Leviathanin kanssa mutta hän ei ollut varma uskoako sellaisen paikan oikeasti olevan olemassa ja jos oli, niin sijaitsiko se kirjaimellisesti maan alla vai oliko kyseessä jonkinlainen toinen todellisuuden taso, kuten Leviathan kirjeessään viittaa. Tietenkin oli niin, ettei Laesthath oikeasti epäillyt ystävänsä sanoja vaan oli oppinut luottamaan suurestikin niihin. Leviathan oli ainoastaan maininnut nimet Ereshkigal ja Lamashtu joiden hän sanoi punovan jotain pahaenteistä mutta jota hän ei selittänyt sen tarkemmin. Joka tapauksessa Laesthathia nyt harmitti, ettei ollut ottanut asiasta tarkempaa selvyyttä koska nyt hän ei tiennyt mistä ja miten lähtisi etsimään ystäväänsä - ei, hän oli täysin neuvoton eikä hänen auttanut jälleen kuin odottaa. Joutuisiko hän odottamaan toiset viisisataa vuotta vai jopa enemmän kuten aikaisemmalla kerralla?


Tätä kysymystä ja monta muuta Laesthath pyöritti mielessään samalla kun valkokankaalla perheen kesken, jonka vaiheita elokuvassa seurattiin, tapahtui välirikko. Perheen aikuiset pojat olivat joutuneet erimielisyyteen isänsä kanssa siitä, miten kaivoksen johdon sanelemaan palkan alennukseen tulisi suhtautua. Isä halusi varovaisempaa asennetta ja ymmärtäväisempää otetta, kun taas pojat janosivat toimintaa ja oikeutta ammattiliiton kautta. Lopulta pojat nousivat ruokapöydästä ja ilmoittivat etteivät enää asu saman katon alla. Ainoastaan perheen nuorimmainen, joka ei ollut vielä aikuisiässä vaan vielä lapsi jäi isänsä kanssa pöytään. Laesthathin ajatukset kulkeutuivat välirikkoon, joka oli tapahtunut vampyyriyhteisön välillä Lontoossa aivan viime vuosituhannen lopulla. Todellisuudessa välirikko oli tapahtunut hänen ja muun vampyyriyhteisön kesken ja palautui ennalleen vasta Nosverathun ja hänen itsensä palatessa jälleen yhteen. Sitä seuranneeseen tapahtumien ketjuun oli mieluista palata, sillä se kaikki oli hyvin taianomaista – jopa vampyyri Laesthathinkin mielestä. Epäilys, joka oli kylvetty yhteisön mieleen, vaihtui jälleen luottamukseksi ja yhteisöllisyydeksi. Siitä tuloksena oli historian varmuudella ensimmäinen Vampyyreiden muotinäytös, joka pidettiin Lontoon teatterissa. Tästä kaikesta oli kulunut nyt 44 vuotta. Tänä aikana maailma oli kokenut kaksi sotaa, joista toinen oli yhä voimissaan, voimakkaan teollistumisen, joka eteni kiihtyvällä vauhdilla, uusien aatteiden ja ideologieoiden nousun, tieteen ja teknologian saavutukset. Tällä hetkellä teollisuus palveli sodan jumalaa luoden kauhua monin paikoin Eurooppaa. Sotakone, joka oli hirviön lailla noussut Laesthathin rakkaasta kotimaasta Saksasta oli ottanut saaliikseen jo Tanskan, Puolan ja Itävallan. Saksassa hän oli ihmiseksi syntynyt nimellä Hans ja siellä hän oli myös vampyyrinä syntynyt nimellä Laesthath jonka nimen Leviathan oli hänelle antanut tuona yönä, kun tämä oli antanut oman kuolemattoman verensä valua Hansin suoniin. Kovin ristiriitaisin tuntein Laesthath siis synnyinmaataan nyt ajatteli. Maa ei kuulunut hänen suunnitelmiinsa tuolloinkaan neljäkymmentä neljä vuotta sitten maaksi jonne seuraavaksi asettua Leviathanin kadottua, ei vaan sen sijaan hän oli kiertänyt joitain muita Euroopan maita oleskellen erinäisiä aikoja kussakin. Sotien välisenä aikana hän oli asunut myös pohjoismaissa Norjassa, Ruotsissa ja Suomessa. Suomi oli vasta itsenäistynyt Venäjän vallan alta vallankumouksen tuoksinassa. Yhdysvalloissa hän oli asunut vasta kaksi vuotta eikä hänellä varsinkaan nyt ollut kiirettä sieltä pois sen ollessa yhä suhteellisen rauhaisa paikka kaukana Euroopan sotatantereesta.


Laesthath kiinnostui jälleen hetkeksi elokuvasta; siinä kaivostyöläiset ryhtyivät lakkoon työnantajiaan vastaan. Osa työläisistä olisi halunnut pitäytyä turvallisessa vaikkakin niukassa elämäntavassa, osa halusi parempaa ja näin perhe, jota elokuvassa seurattiin, myös jakaantui kahtia sen jäsenten riitaantuessa keskenään erimielisyydessään. Elokuva ei ollut lainkaan huono, Laesthath osasi arvostaa tyyliä ja hyvää makua. Sanottiin että hyvä maku saattoi kehittyä vain kokemuksen kautta ja kokemusta, sitä Laesthath toden totta omasi. Hän oli nähnyt elokuvan synnyn sen mykkä- vaiheista alkaen, hän oli nähnyt Buster Keatonin mukaansatempaavat elokuvat, jotka löivät laudalta monet nykyaikaiset seikkailu- kuvat. Hän oli nähnyt Nosferathut, Metropolikset ja monet muut vertahyytävät hiljaiset elokuvat. Laesthath tiesi mitä hyvä maku oli, hän tiesi, että se kehittyi vain näkemällä ja kokemalla. Hän tiesi, ettei saanut tyytyä halpa-arvoiseen; jos todella halusi jotain syvällisempää. Täytyi olla valmis myös porautumaan syvemmälle; täytyi tutkia ja ottaa selvää asioista ennen kuin saattoi lausua arvostelevia lausumia. Kovin totta oli se, että ne, jotka tiesivät vähiten, olivat kaikkein valmiimpia esittämään arvostelmia hyvästä ja huonosta, hyvästä ja pahasta.


Leviathan oli nyt jättänyt hänet, oli kadonnut kuin tuhka tuuleen jonnekin syvyyksiin maan alle - siitä tuo elokuva jatkuvasti muistutti Laesthathia. Jotain tärkeää oli tekeillä vampyyrimaailmassa, sen Laesthath käsitti muttei juuri enempää. Hän päätti katsoa elokuvan loppuun, vaikka episodit yhteisön ja kirkon välillä tuntuivatkin pikemminkin naurettavilta kuin ahdistavilta ihanteellisuudessaan. Auringon sarastus osui lähelle elokuvan loppua - noina vuosina, jotka hän oleskeli pohjoismaissa, hän saattoi elää vain syksystä kevättalveen normaalisti maan päällä. Muutoin, valon lisääntyessä kohti kesää ja lopulta laskematta lainkaan, Lesthathin oli hakeuduttava myös öisin suojaan paikkaan, jonne yöttömän yönkään valo ei osunut. Lopulta elokuvan kaivostyöläiset pääsivät sopuun ja perheonnikin palautui, siihen tarvittiin kuitenkin jonkinasteinen trauma, kun kaivos sortui ja osa tutuista yhteisön jäsenistä menehtyi. Näin oli käynyt myös tuolloin Lontoossa, kun vampyyriyhteisö oli hajota liitoksistaan. Vain juonikkuus ja luja tahto toivat perheenjäsenet jälleen yhteen. Mikä osuus Leviathanilla oli asiaan, sitä Laesthath ei oikeastaan koskaan saanut selville, outo yhteensattuma oli hänen samanaikainen ilmestymisensä areenalle, vaikkei kuitenkaan lopulliselle näyttämölle, jolla vampyyrit olivat rohkeasti esiintyneet pelokkaalle ja ihastelevalle ihmisyleisölle. Näistä ajatuksistaan Laesthath havahtui, kun loppumusiikki jo alkoi soida ja ihmisiä nousi tuoleiltaan siellä täällä. Kovin montaa kuolevaista ei saliin ollut eksynyt, niistäkin jokunen jäi vielä tuolilleen torkkumaan.






---------------






Harry Moonstone puristi kirjastosta aiemmin päivällä lainaamaansa kirjaa tiukasti kainalossaan. Toisessa kädessään hänellä oli paperikassi, jossa ruokatarpeita, joilla selviäisi neljä päivää. Hän tuli vasta aamuyöstö kotiin käytyään elokuvateatterin yönäytöksessä sillä hän kärsi nukahtamisvaikeuksista. Seuraavat neljä päivää hän sen sijaan oli päättänyt viettää sisällä asunnossaan ja olla näin häiriintymättä ulkomaailman menolta. Vapaalla kädellään hän käänsi avainta huoneensa lukossa, huoneen, joka sijaitsi Harlemin asuinalueella Manhattanilla. Harryn asunto oli kuusikerroksisen ruskeatiilisen talon ylimmässä kerroksessa eikä samassa kerroksessa ollut muita. Näin hänellä oli ruhtinaallisesti tilaa – tilaa, jota hän tarvitsi omaperäisiin harrastuksiinsa. Oli itsenäisyyspäivän aatto ja helle piinasi koko mannerta. Harryn asunnossakin oli kuuma mutta joka huoneeseen sentään oli asennettu kattotuuletin. Edes öiseen aikaan lämpötila ulkona ei laskenut juurikaan alle 20 lämpöasteen. Harry laski kassinsa keittiön pöydälle, siirsi lainaamansa kirjan hellästi kassin viereen. Hän kosketti vielä sormillaan sitä kuin sanoakseen; odotahan, pian saan syventyä maailmaasi ja alkoi valmistamaan ruokaa, joka oli ollut yksipuolisen lihapitoista jo kuukauden.










--------------










Luna Ravenwood oli sulkemassa muotiliikkeensä ovea Harlemin 125. kadun varrella, kun hän tunsi käden olkapäällään.


-Laesthath, sinä! Miten osaatkin liikkua niin etten havainnut tuloasi! Vain toinen vampyyri pystyy siihen. Luna hymyili leveästi, sillä hän oli mielissään nähdessään tutut kasvot. Nuo kasvot olivat tulleet hänelle tutuiksi jo puolen vuosikymmenen takaa, jolloin hän kuului Lontoossa majailevaan vampyyriklaaniin. Laethath oli ollut tuon klaanin johtaja. Vanhalla mantereella puhjennut ensimmäinen sota oli lopulta ajanut myös vampyyrit etsimään suojaisempaa ympäristöä, sillä he yhtä kaikki olivat rauhaa rakastavia ja halusivat vain nukkua päivänsä ja elää yönsä turvassa. Nyt myös toisen sodan ja Wehrmachtin uhka oli raskaana Englannin yllä ja pommitukset tuhosivat Lontoota yötä päivää, erottamatta ihmisiä ja vampyyrejä. Tässä vaikeassa tilanteessa yhteisö lopulta hajosi loppujenkin vampyyreistä paetessa kuka mihinkin päin maailmaa rauhaisampia elinoloja etsien. Suuri osa kuitenkin suuntasi uudelle mantereelle. Silloin vampyyrinimellä Luna oli Luna yhdessä Nosverathun ja Laesthathin kanssa tullut Atlantin yli, myös joitain muita vampyyrejä oli seilannut samalla laivalla. Asetuttuaan uuteen kotimaahansa oli Luna laittanut oman muotiliikkeen pystyyn ja ottanut virallisen nimen itselleen; Luna Ravenwood – se oli myös käytännöllistä, sillä liike, jonka erikoisuus oli olla auki vain öiseen aikaan, vaati viralliset tiedot omistajalta. Liikkeen nimeksi oli tullut: “Lunar- pukimo, asuja ikuisiin aatteisiin uskoville”. Liikkeen erikoisuus oli sen vetovoima ja aina löytyi myös ihmisistä niitä friikkejä New Yorkin kokoisesta kaupungista, jotka tunsivat vetoa tummiin vaatteisiin ja ennen kaikkea sen salaperäiseen omistajaan.


-Minäpä minä rakas Luna, miten yötyöt sujuivat – paljonkin asiakkaita?


-No ei mainittavaa muutosta, samoja tuttuja kasvoja vain. Sinua ei ole näkynyt pitkään aikaan Laesthath, miten on – onko kaikki kunnossa?


Laesthath katsoi Lunan silmiin miettien avautuisiko aavistuksistaan ja aatteistaan, joita sisällään kantoi. Hänen ei kuitenkaan tarvinnut kauaa empiä sillä Luna itse raotti ovea:


-Arvaan että kysymys on Leviathanista ja hänen katoamisestaan, et saa sitä mielestäsi, jos oikein sinua tunnen, vaikka siitä onkin jo 40 vuotta.


-Arvaat oikein, sanoi Laesthath laskien katseensa Lunan mustiin hopeakärkisiin bootseihin. -Eivät vuodet merkitse mitään, 50 vuotta on kuin eilinen. Mutta nyt minulla esiintyy yhä kasvavia kalvavia aavistuksia asioiden tilasta ja levottomuuteni yltyy koko ajan.


-Oleko levoton Leviathanin suhteen?


-Hänen ja sen ala-maailman suhteen, jonne hän katosi, jotain siellä on tekeillä vampyyreiden sisällä. Leviathan ei paljon puhunut tuosta alamaailmasta, ainoastaan joskus hän kutsui sitä nimellä Irkalla, toisinaan taas Kur.


-Irkalla, sehän on vanhoista tarinoista tuttu kuolleiden maa, jos oikein muistan.


-Vanhat tarinat näyttävät useinkin pitävän paikkansa...Luna, mitä minun oikein pitäisi tehdä, suoraan sanoen lähtisin tästä paikasta hänen peräänsä sinne Irkallaan, jos vain tietäisin, kuinka se temppu tehdään. Minusta tuntuu, että Leviathan halusi nimenomaisesti varjella minua siltä tiedolta.


-Melkoiselta tempulta se minustakin vaikuttaa, eikö tarina myös kerro, että sinne johtaa sen seitsemän porttia, joita vartioi seitsemän portinvartijaa? Jos ylipäätään tiedettäisiin missä nuo portit sijaitsevat niin kuinka selviytyä niistä läpi? Mielikuvitustako kaikki vai miten minusta tuntuu koko ajatus kovin tarunhohtoiselta.


-Minä uskon, että se paikka on olemassa, tai muutoin epäilisin Leviathanin itsensä järkeä. Jos taas Irkalla on jossain, löytyvät myös portit. Olemmehan vampyyrejä mekin, eikö meidän olisi aika jo tietää salatauista asioista!


-Nii-in, totta on tuokin, kun sanot sen noin Laesthath alat vakuuttamaan minuakin. Ehkä ajattelen liian järkiperäisesti, ehkä tämä ihmisten maailma, jonka kanssa olen työni kautta tekemisissä, on saanut sen minussa aikaan. Haluatko että autan sinua, jos vain suinkin voin?


-Jos sinulle tulee jotain mieleen, niin otan mielihyvin avun vastaan...enkä usko, että mielikuvituksessasi on mitään vikaa Luna, mutta totta on, että meidän on oltava varovaisia ollessamme tekemisissä ihmisten kanssa, nimenomaan oman identiteettimme suhteen.


-Auttaisiko kirjallisuuteen tutustuminen, näin alkuun? Kysyi Luna tarttuen Laesthathia käsipuoleen heidän kulkiessaan jo pitkin 125. katua.


-Ne valtaosin ovat ihmisten kirjoittamia, joten niihin on suhtauduttava varoen. Kuitenkin jostakinhan on aloitettava, kun olemme aivan tyhjän päällä. Luulen että hyödyllisintä olisi päästä käsiksi alkuperäisiin teksteihin, jolla tarkoitan säilyneitä kirjoituksia Mesopotamiasta.


-Mutta nehän ovat sumerin kielellä ja vaatisi assyrologin taitoja tulkita niitä.


-Ehkäpä joku onkin jo tulkinnut, ehkäpä joku tietämättään tuntee jo salatut asiat?


-Olisi siis löydettävä tuo assyrologi, sitäkö ajat takaa rakas Laesthath?


-Taidanpa ajaakin Luna.


-Tietäisikö Karpar D. mistä ja ketä hakea?


-Tosiaankin, hänhän on meistä se älykkö ja on aina ollut kiinnostunut tieteistä. Vaikka hän onkin, no sanalla sanoen ehkä hieman omituinen, tietää hän myös paljon salatuistakin asioista perehtyneisyytensä tähden.


-Pidämmehän hänestä kovin silti ja emme menetä mitään, jos kysymme.


-Hän on uskollinen ystävä ja voimme luottaa häneen varmuudella myös tässä asiassa, tapaammeko perjantai- yönä hänen luonaan, nyt alkaa olla jo aamun sarastus lähellä?


-Tuona yönä liikkeeni onkin kiinni, joten hyvinkin se sopisi, sanoi Luna, kun jo pysähtyi ruskeatiilisen talon porrastasanteen eteen, joka johti hänen asuntoonsa, mikä sijaitsi viisikerroksisen talon ullakkohuoneessa. - Tapaan muuten Dragonixin huomenna, meillä on vähän muotiasioita hoidettavana, uskallanko puhua hänelle mitään?


-Ei, älä vielä puhu, älä edes Nosverathulle...ehkä myöhemmin...mutta huh tätä hellettä, sitä piisaa vieläkin ja päivät ovat niin kuumia, että arkussakin alkaa olla liian kuuma. Miten on sinun laitasi Luna, tuletko hyvin toimeen tuolla ylhäällä?


-Kieltämättä kuumuus ei ole hyväksi, onneksi arkkuni kyllä eristää melko hyvin ulkoilmaa. Mutta selvä siis, tapaamme ylihuomenna sanotaanko klo 3?


-Sanotaan vain, nyt pieni hyvän yön suukko. Ja Laesthath painoi kevyesti huulillaan Lunan otsaan ja erkani kadun yli kohden omaa yksityisyyttään.


Luna katseli vielä hetken hänen peräänsä ja oli huomaavinaan ystävänsä askelissa kepeyttä.


--------------


Nosverathu palaili hänkin öiseltä retkeltään, saaliina hänellä oli muutama rotta, joiden veri oli pääasiallinen vampyyrin energian lähde. Hän oli myös pistäytynyt parissa pubissa, kunnes ne olivat sulkeneet ovensa. Aina ei aika tahtonut oikein kulua, ainakaan jos hänen täytyi olla yksin. Silloin kun Luna ei ollut liikkeessään he liikkuivat yhdessä ja silloin aina he keksivät yhdessä jotain hauskaa. He olivat pysyneet tiiviisti parina noista hetkistä alkaen, jotka kohtalo heidät yhteen saattoi. Se tapahtui puoli vuosikymmentä sitten Lontoossa, jossa vampyyrit tempauksellaan kohahduttivat sekä omaa yhteisöään että ihmisiä, jotka pelonsekaisin tuntein saapuivat katsomaan heidän muotinäytöstään. Silloin, kun näytös oli ohi, oli Nosverathu päättänyt lopettaa oman näyttelemisensä ja paljastaa Lunalle tunteensa. Yhdessä he olivat paenneet ensimmäisen maailmansodan melskeitä tänne uudelle mantereelle ja asettuneet New Yorkiin. Tästä ei ollut kulunut vielä kauaakaan ja Lunan liikeidea oli vieläkin varsin tuore. Luna näytti siis laskeutuneen onnistuneesti uuteen kotimaahan mutta Nosverthu sen sijaan tunsi kummallista irrallisuutta eikä tuntenut juurtuvansa - hän todellakin oli “englantilainen New Yorkissa”, hän oli erilainen ja ulkopuolinen, ei vain vampyyriytensä tähden. Tyytymättömyys tuntui kasvavan kaiken aikaa ja samalla levottomuus. Hän myös tunsi joskus lähes sietämätöntä vetovoimaa ihmisvereen, Laesthath oli jo varhain opettanut häntä olemaan äärimmäisen varovainen sen suhteen sillä mitään vampyyrien ajojahtia hän eikä varmaan kukaan vampyyriyhteisöstä halunnut. Oli elettävä siis varoen ja tuore veri oli saatava muita keinoja käyttäen. Nosverathu ei ollut puhunut Lunarille näistä tuntemuksistaan mitään, oli vain vihjaillut, ettei saanut oikein aikaansa kulumaan. Lunar ei kuitenkaan näyttänyt ymmärtävän vihjettä, olihan ymmärrettävää, että hän oli innostunut omasta liikkeestään, joka mittatilauksena valmisti vaatteita vampyyrilegendoista kiinnostuneille ihmisille. Jotain erikoista oli ilmassa, Nosverathu aisti sen. Paitsi tietenkin sodan tuoma jännitys, joka tuntui täällä New Yorkissa saakka, oli ilmassa muutakin pahaenteistä. Liekö Nosverathun himojen voimistuminen seurasta jostain, jota ei vielä osannut selittää? Oliko muilla tällaisia tuntemuksia? Näitä pohdiskellen saapui hän kotiovelleen noustuaan ensin seitsemänkymmentä porrasaskelmaa ylös. Hän tiesi Lunarin olevan jo kotona, joten koputti kevyesti kolme kertaa, kun ei viitsinyt kaivaa avaimiaan.

Luna Ravenwood oli sulkemassa muotiliikkeensä ovea Harlemin 125. kadun


varrella, kun hän tunsi käden olallaan.


Dragonix nojasi mietteissään ikkunalautaan. Hänen päänsä oli alas painuneena, silmät olivat kapeana viiruna keskittyneisyyden merkkinä. Hän koetti kuumeisesti löytää ratkaisua erääseen kipeään kysymykseen, nimittäin hän ei tiennyt laittaako pitkän mustan ulsterin vaiko lyhyemmän bleiserin ylleen. Ulkona oli yhä öiseen aikaankin hyvin lämmintä, niin että ilman takkiakin olisi hyvin tullut toimeen, mutta se ei sopinut Dragonixin tarkkaan pukeutumiskoodiin, siksi säntillinen hän oli näissä kysymyksissä. Hänen oli hieman vaikeaa sopeutua nykyajan vapautuneisiin vaatetusihanteisiin, mieluiten hän yhä olisi pukeutunut Englannin viktoriaanisen ajan mukaisesti, sillä se tyyli miellytti häntä kovasti. Mutta kehityksen täytyi kehittyä, ja sen Dragonix ymmärsi, että hänen sen mukana. Siitä huolimatta hän valitsi pitkän mustan takin, kevyen mallin – ihoaan hän ei mielellään suotta muille paljastellut. Pöydältä, jossa paloi kaksi mustaa kynttilää hän poimi mukaansa luonnoslehtiön, jolle oli piirustellut ideoita tulevaa takkia varten, jota hän käyttäisi, kun syksyn viileät saapuvat. Hän oli innostunut ja melkein unohti sammuttaa kynttilät. Hän kääntyi ovelta astellen kiireesti narisevan lautalattian yli mahonkiselle barokkipöydälle tummanpuhuvien muotokuvien seuratessa tilannetta seiniltä. Yhdellä tehokkaalla puhalluksella Dragonix puhalsi liekit sammuksiin. Sitten hän La Traviatan feliceä hyväntuulisena hyräillen astui ulos kellarihuoneistostaan ja suuntasi kohden Luna Ravenwoodin ateljeeta. Matkalla hän tapaisi Elsien, kumppaninsa jo Lontoon ajoilta - hänen nimensä oli nykyään Aluk, sillä vampyyrin täytyy kantaa vampyyrinimeä, ei ihmislapsen.








----------------








Harry Moonstone nosti nyt kirjan keittiönpöydältä ja nälkänsä tyydytettyä aikoi syventyä siihen, vaikka tunsikin alkavaa raukeutta kehossaan. Hänen asuntonsa oli laaja ja se oli täynnänsä kirjapinoja, jotka täyttivät lattiat niin että Harry joutui pujottelemaan niiden lomitse nojatuoliinsa olohuoneessa. Seiniä kiersi kaikenlaisia merkkejä, joita Harry oli raapustanut papereille. Jotkin oli tehty mustalle pohjalle valkoisella, jotkin taas punaisella värillä. Joissakin niistä luki jotain kuten Azagthoth, Ahriman, Lilith ja Samael. Kaikesta saattoi päätellä, että Harry Moonstone oli ensiksikin itsekseen viihtyvää tyyppiä, toisekseen hänellä oli jonkinlainen, lähes maaninen tarve ottaa selkoa asioista, niiden tilasta ja taustoista. Jo joitain vuosia oli hänen kiinnostuksensa kulkeutunut erilaisten okkulttisten kirjojen pariin, mikä kertoi siitä, että nuo asioiden taustat, jotka häntä kiinnostivat, olivat näkyvän maailman toisella puolen. Noita kirjoja, joista saisi tietoa tuosta toisesta puolesta vain oli perin vaikea saada ja oli täysi työ löytää tahot, jotka tiesivät jotain tästä marginaalisesta kirjallisuuden lajista. Joku tiesi kertoa kuullensa siitä ja siitä teoksesta jotain, joku toinen taas mistä sen käsiinsä saisi. Nyt käsiinsä saaneen nimenomaisen kirjan Harry oli löytänyt kuin sattumalta tutkiessaan läpi kansalliskirjaston historiallista osastoa ja sen muinaisesta Mesopotamiasta kertovaa kirjallisuutta. Kirja oli suoranainen löytö, sillä vaikka se oli tavallisten historiakirjojen joukossa huomasi Harry oitis sen sisällön olevan poikkeuksellinen; Aramean kielellä se kertoi kaksoisvirtainmaan uskomuksista, demoneista, vampyyreistä ja jumalista. Tämä ei ollut ongelma Harrylle joka yliopistossa oli opiskellut seemiläisiä kieliä. Erityistä kirjassa oli se, että se ei näyttänyt olevan vain ulkokohtaisesti kerrottu kuvaus vaan ikään kuin jonkun aikalaisen kertomaa koettua tietoa. Kirja sisälsi maagisia seremonioita ja ohjeita niiden suorittamiseen; kuinka kutsua demoneita, vampyyrimagiaa ja eri jumalien nimiä ja kuinka kommunikoida heidän kanssaan. Harry tiesi jo entuudestaan, että Mesopotamiassa jumalat elivät ihmisten keskuudessa mutta olivat myöhemmin jättäneet Telluksen palatakseen jonain päivänä taas jumalina hallitsemaan. Tätä jumalien joukkoa, joiden uskottiin luoneen myös homo sapiensin, älykkään apinan eli ihmisen, kutsuttiin nimellä Anunnaki. Harryn mielenkiinto kohdistui kuitenkin erityisesti vampyyreihin ja demoneihin – jos heitä saattoi ylipäätään erottaa toisistaan. Hän silitti kirjan kantta, jossa luki “Seitsemän demonia”, sulki silmänsä ja sen sijaan että olisi alkanut lukemaan kirjaa, antoi itsensä vaipua transsin alitajuiseen tilaan.


----------------


Kaspar D. taitteli sanomalehden tuolinsa selkänojaan ja laittoi kahvipannun kaasuhellalle. Hän oli juuri noussut arkustaan ja yö oli sarastamassa pilvettömältä taivaalta, jota täysikuu koristi. Häntä vaivasi eräs uutinen, jonka oli lukenut. New Yorker oli uutisoinut eräästä murhatapauksesta Central Parkissa, jossa nuori tyttö oli löydetty sillan alta aivan verettömänä. Vain kaulan alueella oli joitain pistojälkiä, muutoin ympäristö oli aivan puhdas. Tämä oli jo toinen vastaava tapaus, edellinen oli tapahtunut noin kuukausi sitten. -Kuukausi sitten, tuumi Kaspar, - Silloinhan myös oli täysikuu. Kaspar kaatoi kuppiinsa kahvin, joi sen mustana ja söi sen kanssa yhden makean keksin. Siinä tavallinen “aamupala” jonka hän nautti. -Ellen pitäisi sitä lähes mahdottomana, uskoisin asialla olleen vampyyrin, hän jatkoi itsekseen mutisten mutta yritti työntää tuon ajatuksen pois mielestään täysin järjettömänä. Saavuttuaan New Yorkiin kaksikymmentä viisi vuotta sitten Kaspar oli ystävänsä tohtori Watsonin kanssa avannut lääkärivastaanoton 5th Avenuella, joka sijaitsi Central Parkin itäpuolella. “Kaspar&Watson” päivysti vain öiseen aikaan ja sille tuntui olleen tilausta koska monetkin akuutit tapaukset sattuivat juuri yöllä. Kukaan asiakkaista ei kuitenkaan voinut aavistaa, että he itse asiassa kävivät vampyyrien vastaanotolla. Tohtori Watson oli pitänyt vanhan nimensä nimellisesti vielä vampyyriksi muututtuaankin, se oli käytännöllisintä ja osoittautui myös järkeväksi. Vampyyrien kesken hänet tunnettiin kuitenkin nimellä “Varan”. Varan ja Kaspar asuivat yhdessä, mutta Varan oli juuri nyt matkalla erään asiakkaan luo New Yorkin ulkopuolelle New Heaveniin asti, jossa erästä asiakasta vaivasivat omituiset näyt ja harhat niin että ne olivat ajaa hänet hulluuteen. Kaspar&Watson oli saanut edellisyönä soiton kiireellisestä tapauksesta. Voidaan sanoa, että he sopivat hyvin yhteen sillä heissä molemmissa oli luontaista uteliaisuutta tieteisiin ja erityisesti ihmismieleen. Kaspar oli itse asiassa ollut muinoin Varanin potilaana tämän vielä työskennellessä psykologina Lontoossa. Tämä potilassuhde kuitenkin oli eräiden vaiheiden kautta syventynyt, sanokaamme normaalia lääkäri-potilassuhdetta syvällisemmäksi ja vampyyrien keskuudessa se seikka, että tohtori Watsonista lopulta oli tullut myös vampyyri, herätti aikoinaan melkoista kohua. Tuo kohu oli aikaa myöten laantunut ja elämä uudessa kotimaassa tasaantunut työn ja levon arkiseksi rytmiksi. Mutta kuten usein, elämä näyttää kulkevan vuoristorataa niin että ilon ja surun, rauhan ja rauhattomuuden välillä vallitsee kohtuullinen sopusuhta. Kaspar oli praktiikan kirjanpitäjä ja vastaanottovirkailija. Itse tohtorin ollessa matkoilla, oli praktiikkakin tänä yönä kiinni ja Kaspar siten vapaa velvollisuuksista. Hän ei oikein tiennyt mitä tekisi, olihan hän jo tottunut niin rutiineihinsa. Sitten hän huokaisi, voisihan hän nyt syventyä uuteen kirjaansa, jonka oli antikvariaatista toissa yönä sattunut löytämään. Kaspar laittoi teeveden kiehumaan ja nosti suuren peltisen keksipurkin keittiön pöydälle.
















-------------
















Harry havahtui äkkiä transsistaan valon hohteeseen, joka oli jollain tavoin vierasta. Se tuli eteisestä, joka oli pimeä - aivan varmaan hän, Harry oli sammuttanut eteisen valon sillä hän ei edelleenkään pitänyt sen kirkkaudesta. Mutta miksi siellä paloi valo siitä huolimatta? Harry nousi nojatuolistaan ja tunsi outoa pelkoa ja jännitystä. Kaikki oli muutoin huoneistossa pimeää, vain tuo valo, jonka hän ensin unen läpi aavisti ja jonka hän nyt näki selvästi. Se oli sininen sävyltään eikä se tullut kattovalaisimesta. Harry tuli nyt varovaiseksi, oliko huoneistossa joku muu ja jos niin kuka? Sitten valo alkoi liikkumaan kohden olohuonetta, jossa Harry jo jäykkänä pelosta seisoi. Hän vain tuijotti lamaantuneena ja odotti mitä tuleman piti. Toden totta valo oli nyt hänen edessään, se oli muodoltaan pallomainen ja ei kovin kirkas mutta sen keskusta oli reunoja valoisampi. Sitten valo tuli kohti ja sulki Harryn sisäänsä, se nosti hänet ylös ilmaan ja siinä hän sitten leijui yläpuolella kirjojensa, nojatuolinsa ja lukulamppunsa. Harry lensi, kyllä, hän lensi katon rajassa. Hän lensi läpi huoneiston, läpi seinien. Lopulta hän vain päätti laskeutua, sillä häntä myös hieman pelotti. Silloin hän tajusi keittiön oven edessä seisovan hahmon, hahmolla oli musta kaapu ja huppu peitti sen pään, pimeästä kiilsi kuitenkin silmäpari, joka tuijotti nyt Harryä, siinä samassa Harry huomasi istuvansa jälleen nojatuolissaan kirja avoimena sylissään. Viime aikoina hän oli usein nähnyt samankaltaista unta, unta, josta ei ollut varma edes oliko se sitä vai tapahtuiko kaikki todella. Näitä unia yhdisti samanlainen tunnelma ja se että ne aina tapahtuivat hänen huoneistossaan. Mutta mitään tämänkaltaista hän ei sentään ollut ennen kokenut. Harry katsoi kirjaa, joka oli avoimena hänen sylissään, mielestään hän ei ollut aukaissut sitä ennen transsiin vaipumistaan. Avoin sivu oli otsikoitu: “Astraali vaellus ja Demonien tapaaminen”.


-------------


Dragonix liukui pitkin 8. Avenueta pitkässä mustassa ulsterissaan ja teräväkärkisissä saappaissaan. Päässään hänellä oli musta silinterihattu, jonka alta mustat pitkät hiukset leyhähtelivät tuulessa. Sään haltija oli tuonut hiukan helpotusta kuumuuteen, sillä tänä yönä näytti tuulevan melko lailla. Dragonixin oli määrä pian tavata Aluk joka oli jo aiemmin lähtenyt liikkeelle hakien vampyyrille tarpeellista verta, itse elämän asumusta. Vaikka he asuivatkin yhdessä, oli kumpainenkin liikkeissään itsenäinen ja toisiltaan sen kummemmin kyselemättä saattoivat vapaasti lähteä ja tulla. Dragonix tiesi mistä Alukin tapaisi, hän olisi tutulla paikallaan Central Parkissa. Kuitenkin oli hän pistänyt merkille tavallista levottomamman Alukin, kuin veren tarve olisi ollut tarpeellistakin suurempi, kuin jokin aggressio olisi ajanut häntä liikkeelle. Dragonix oli hiukan huolissaan, se hänen lopulta täytyi myöntää, muttei kysellyt mitään. Myös hän oli tietoinen kahdesta murhasta, jotka olivat tapahtuneet täällä ja jotka tekotavaltaan muistuttivat vampyyri- iskuja. Puiston laitamille saavuttuaan hänen katseensa tarkentui hakien hämärässä liikkuvia hahmoja. Puistoon oli annettu ulkonaliikkumiskielto, joten kovinkaan montaa siluettia ei pitäisi näkyä. Sitten hän äkkiä havahtui jonkin matkan päässä maassa makaavaan hahmoon ja toiseen, joka oli kumartuneena sen ylle. Salamannopeasti Dragonix tajusi epämiellyttävän mahdollisuuden, hän huusi lujasti Alukin nimen, jolloin kumartunut hahmo nousi ylös kuin yllätettynä. Se säntäsi pakoon nurmen poikki ja Dragonix jäi hetkeksi empimään mitä pitäisi tehdä ja mistä ylipäätään oli kyse. Helpotuksesta huoaten hän ensiksikin totesi, ettei kysymyksessä ollut ainakaan Aluk vaan joku muu, mutta miksi tuo toinen hahmo yhä makasi liikkumattomana maassa? Dragonixilla oli pahat aavistukset ja hetkessä hän oli sen luona todeten kauhistuttavan tosiseikan, että nainen oli kuollut ja niin veretön kuin kukaan voi olla. Hahmo, joka hänen yltään karkasi, oli jo kaukana puiston toisella laidalla. Silloin hänen takaansa kuului tuttu ääni:


-Dragonix rakas, mitä sinä olet oikein tehnyt?


-Mitä, minäkö? Ei Aluk, ensiksikin olen iloinen nähdessäni sinut siinä eikä pakenevan puiston taa, toiseksi en ole tehnyt yhtään mitään vaan tullut paikalle parhaaksi todetakseni vain, että joku tai jokin on imenyt tämän tytön tyhjiin, katsos; hänen kaulassaan on yhä pistohaavat ja tyttö on aivan harmaa. Sama kaava kuin aiemmissa murhatöissä, joista olemme saaneet lukea. Epäilykset lankeavat ilman muuta meidän kaltaiseemme olentoon. Olen vain ymmällä, kuka meistä se voisi olla vai onko se sittenkään kukaan joukostamme?


-Tulehan rakkaani, meidän on viisainta poistua paikalta, ettei meitä vain yhdistettäisi tapaukseen, antaa virkavallan ihmetellä asiaa, sanoi Aluk nostaen kuollutta rottaa samalla ilmaan. -Sain tarpeeni tyydytettyä jo näillä, joten minuun epäilyt eivät ainakaan voi kohdistua. Näitkö tosiaan sen vampyyrin tai sen kuka lie sitten ollutkaan?


-Kyllä näin Aluk, hämärässä näin, että se oli huputettu ja melko pitkä sanoisin, muuta en juuri sitten erottanutkaan. Myös nopea kuin mikä, sillä hetkessä se oli juossut aukion poikki.


-Emme voi asialle nyt mitään, joten jatkakaamme matkaa kohden Lunan liikettä, onhan sinulla nyt ne piirustukset mukanasi?


-O-on minulla, niin kai – emme me mitään voi tehdä, vaikka mieli tekisikin alkaa tutkimukset omin päin...kuka kumma se mahtaa olla, vai onko heitä kenties useampiakin, eihän ole kauaa edellisestäkään? Mutta tulehan tyttöseni...Mielessään Dragonix kuitenkin ihmetteli sitä kepeää asennetta joka Alukilla näytti tapahtumaan olevan.


Lunan liikkeen eteen saavuttuaan kaksikko huomasi suureksi pettymyksekseen sen olevan kiinni juuri kun kuu täytenä ja punertavana nousi esiin ruskeatiilisen kerrostalon yltä.


--------------




“Rodun sielu”





Samaan aikaan kun tarinan päähenkilöt etsivät toisiaan New Yorkin lämpimässä mutta tuulisessa yössä, kokoontuivat 12 ss- upseeria Wewelsburgin linnaan Saksassa sen pyöreään saliin. Kokoontumisen tarkoituksena oli etsiä kadotettua rodun sielua. Heidän ylipäällikkönään toimii itse Heinrich Himmler, joka antoi mustiin uniformuihin pukeutuneille upseereille kädellään merkin istuutua pyöreän pöydän ääreen. Keskellä huonetta, pöydän kiertäessä kehänä sen ympärillä, oli lattiaan kivi-mosaiikkilaatoin koristeltuna “musta aurinko”, ikivanha germaanien ja pakanakansojen symboli. Näky oli verrattainkin eriskummallinen, sillä istuuduttuaan alas kaikki kaksitoista sulkivat silmänsä, suoristivat selkänsä ja laskivat kädet kevyesti polville. Kukaan ei puhunut mitään, sitten Himmler lausui rauhalliseen ääneen jotain, jonka kaikki upseerit toistivat kuorossa. Sitten oli taasen hiljaista, hiljaisuus jatkui tunnin, toisen - vain kynttilän liekit pöydillä elivät vilkkaasti kuin jokin tuulenviri olisi puhallellut salissa, kuin jonkin saapuvan ja odotetun edelläkävijänä.

Luna avasi oven Nosverathulle, he halasivat kuten tapana heillä oli aina ollut toisen tullessa saalistusmatkaltaan. Kosketuksen kautta toisen vampyyrin hankkima elämänvoima siirtyi myös toiseen. Joskus harvoin he saalistivat yhdessä, yleensä heidän aikataulunsa vain eivät sopineet yhteen – tai pikemminkin oli niin, että Lunan kiireinen elämänrytmi oli esteenä. Juuri se seikka oli jo osin käymässä Nosverathun hermoille, vaikka hän salasikin sen. Kuitenkin Luna aavisteli jotain, eihän hän tyhmäkään ollut.


-Tapahtuiko puistossa mitään erityistä? Kysyi Luna.


-Eipä mitään eriskummallista, rottia oli melko vähän liikkeellä. Luulin kyllä nähneeni Sinin hahmon, mutta yössä on hieman vaikeaa arvioida. Ulkonaliikkumiskielto näkyi jo, eipä siellä kai muita juuri liikkunut kuin meitä vampyyrejä.


-Vampyyrin tekosilta näyttävät kieltämättä myös nuo murhat, mitä mieltä oikein olet Nos? Kysyi Luna, käyttäen Nosverathusta kutsumanimeä. -Entä mitä kuuluu Sinille, enhän ole nähnyt häntä miesmuistiin?


-Jos murhat yhä jatkuvat ja tekotapa on sama, joudumme pian tekemään sisäisen tutkinnan keskuudessamme. En osaa antaa muuta selitystä kuin että se on häiriintyneen ihmisen, tosin taitavan sellaisen, tekosia...tai sitten asialla tosiaan on ollut joku meistä. Vaikkakin Laesthath on puhunut juuri tästä pidättäytymisestä ihmisvereen, aivan ymmärrettävistä syistä, tunnen että jotain levotonta on ilmassa. Vampyyrien ajojahdit eivät ole vain historiaa vaan sopivan mielikuvituksen saattelemina ihmiset kykenevät mihin vain tänäkin päivänä. Kysymykseesi Sinistä en osaa vastata juurikaan paremmin, enhän ole itsekään tavannut häntä...sanokaamme kuuteen kuukauteen, hän on syrjäänvetäytyvää tyyppiä, eikä ehkä halua tulla häirityksi ja minä taasen kunnioitan tätä toivetta – jokainen meistä on yksilö, niin vampyyreitä kuin olemmekin.


-Niin niin Nos, vai että sisäinen tutkinta? Mitenhän sellainenkin järjestettäisiin? No oli miten oli, minun on nyt kiirehdittävä, lupasin Laesthathille tavata Kaspar D:n asunnolla tänä yönä...ethän vain pahastu vaikken olekaan puhunut asiasta?


-No mutta mikäs on niin salaista, ettei minulle voida kertoa...tietenkään en pahastu...kerrot sitten kun aika on. Pahastun vain siitä, että joudun jälleen viettämään loppuyön yksin.


Luna ei vastannut, painoi vaan suukon Nosverathun poskeen ennen kuin veti oven perässään kiinni. Lunan vaitonaisuus jäi mietityttämään Nosia.


Sin veti hänkin oven perässään kiinni niin että paukahti, vasta sitten hän tajusi, ettei ollut viisasta pitää sellaista meteliä. Naapurit saattoivat jo nyt panna merkille öisen liikkujan asunnossa, jonka piti olla tyhjillään. Sin oli kuitenkin sen verran poissa tolaltaan, ettei kyennyt hillitsemään käytöstään. Hän käveli hermostuneena huoneistonsa kolmessa huoneessa pakottaen itsensä lopulta istumaan keittiön jakkaralle ja hengittämään syvään sisään ja ulos. Pikkuhiljaa hän tokeni, kaatoi viiniä lasiinsa ja leikkasi palan wieneriä sen kera. Ruokaileminen auttoi koska hän saattoi keskittyä voimakkaaseen makuun, jonka kielelleen sai ja siten ainakin hetkeksi unohtaa tapahtumat, jotka olivat saaneet hänet levottomaksi, niin jopa vihaiseksi. Kohta Sin jo pystyi hieman analyyttisemmin pohtimaan tapahtumia, saattoipa hän hetken perästä peräti hymyillen toteamaan tyytyväisyyttään sen suhteen, joka juuri oli tapahtunut. Toisessa hetkessä hän kuitenkin jälleen tunsi hienoista katumusta ja se seikka sai hänet kaatamaan vielä yhden lasillisen punaista juovuttavaa juomaa. Lasiaan katsellessa Sin tajusi, että sen aikaansaama visuaalinen mielikuva ei ollut lainkaan kaukana hänen tasapainoaan järkyttäneistä tapahtumista keskuspuistossa. - Ehkä vielä kolmas lasillinen, hän suhahti, - No jaa olkoon menneeksi vielä neljäskin ja kuukahti kohta retkottamaan siihen paikkaan pöydän ääreen mustien hiustensa peittäessä siloiset kasvon piirteet ja valkoisten ranteittensa pilkottaessa hihan alta käsien ollessa muutoin kiiltonahka- hansikkaiden verhoamat.


Kaspar D. oli juuri asettamassa vinyyliä levysoittimeensa, kun hänen ovelleen koputettiin. Hän oli valmistautunut leppoisaan kotiyöhön Wagneria kuunnellen ja teetä hörppien. Se taipumus, nimittäin teen nauttiminen, oli tarttunut häneen tavaksi entisestä kotimaastaan. Teen kera hän olisi nauttinut keksejä ja kirjallisuutta - tietokirjallisuus oli hänen mieleensä ja runsaasta kirjastostaan hän saattoi poimia, mitä milloinkin häntä sattui kiinnostamaan. Mutta nyt tuo äkillinen keskeytys saattoi pilata kaiken. Kaspar kurkisti ensin ovisilmästä uskaltamatta avata ovea noin vain. Yllätyksekseen hän näki Laesthathin ja Lunan vakavien kasvojen tuijottavan malttamattomina ovea. Kaspar aukaisi varmuusketjun sekä lukon ja aukaisi oven vampyyri- ystävilleen.


-No mutta, mikä mieluinen yllätys, sanoi Kaspar koettaen peittää hienoisen pettymyksensä. - Mikä suo minulle kunnian, Laesthath rakas, Luna?


He halasivat toisiansa ja Laesthath sanoi toverillisesti taputtaen Kasparia olkavarteen;


-Emmehän vain tulleet huonoon aikaan, ajattelimme tulla ennen kuin vastaanottosi Varanin kanssa avautuu?


-Ei huolta, Varan on potilaskäynnillä kaupungin ulkopuolella ja viipyy siellä yli yön. Meillä on siis runsaasti aikaa, eikä minulla ole mitään erikoisempaa tekemistä, vastasi Kaspar valkoisella valheella tekemättömyytensä suhteen.


-No jopas sattui sitten sopivasti, meillä tosiaan on oikein asiaakin sinulle - aikomuksenamme on kysyä sinulta neuvoa eräässä meille hiukan tuntemattomammassa asiassa, sanoi Luna katsellen ympärilleen kauniisti sisustetussa huoneistossa. -Teillä on oikein hyvä maku, huomaan, kaunista täällä, oikein viehättävää.


-Niin, ette olekaan käyneet kuin silloin alkuaikoina, jolloin monikin asia sisustuksen suhteen oli vielä kesken. Täällä toimii yksityispraktiikkamme, sanoi Kaspar ja esitteli yhtä huonetta, joka tosiaan näytti eri tavalla kalustetulta, tosin kodikas oli senkin ilme. - Saanko tarjota jotain...olin itse juuri laittamassa teetä ja keksejä kun...


-Kiitos kyllä se sopii, jos itsekin kerran...emme suinkaan halua keskeyttää mitään, puhui Laesthath tarkastellen kirjahyllyä uteliaana ja jatkaen:


-Sanooko sinulle Kaspar assyrologia mitään...tai tietenkin sanoo, täytyyhän sinun, jos kenen tietää? Laesthath kääntyi äkisti kysymyksensä perään ja tarkasti Kasparia tutkivasti.


-Assyrologia on tiede, joka tutkii Lähi-idän ja lähialueen kansojen muinaista historiaa. Tutkittaviin muinaisiin valtioihin kuuluvat mm. Assyria, Babylonia ja Sumeri eli muinainen Mesopotamia kokonaisuudessaan. Noilta alueilta on löydetty nuolenpääkirjoituksella kirjoitettuja savitauluja, joita assyrologit tutkivat ja tulkitsevat, vastasi Kaspar kuin ladellen suoraan tietosanakirjasta.


-Kovin vakuuttavaa Kaspar, sanoi Luna hymyillen Kasparin vakavuudelle tämän luetellessa ilmeisen sisäistettyä tietoaan.


-Luulenpa että olemme kääntyneet oikean vampyyrin puoleen Luna, totesi puolestaan Laesthath selaillen nyt kirjaa, joka oli aukinaisena olohuoneen pöydällä.- Itse asiassa tulimme sellaisella asialla että, no tiedätkös, tarvitsisimme tietoomme hyvää assyrologia, joka olisi perehtynyt juuri noihin muinaisiin kirjoituksiin. Eräässä tarkoituksessa haluaisimme puhutella kyseistä henkilöä, josko hän sattuisi tietämään tarkemmin eräästä...no, kai voinen sen mainitakin...tarvitsemme tietoa Irkallasta, toiselta nimeltään Kur.


Kaspar D. kuunteli tarkkaavaisena, aihealue selvästikin kiinnosti myös häntä ja hän tunsi ylpeyttä siitä, että hänen asiantuntemukseensa oli turvauduttu. Kuitenkaan hänellä itsellään ei ollut syvempää tietoutta, oli kylläkin törmännyt kyseiseen nimeen tai pikemminkin paikkaan mutta ei osannut hänkään sen tarkemmin sanoa mihin ilman suuntaan pitäisi lähteä, jos halusi matkustaa Irkallaan.


-Voin vain sanoa erään henkilön, jonka olen tullut tuntemaan yhteisen kiinnostuksemme kautta kirjoihin ja tieteisiin...hän on nimenomaan assyrologi ja asuu kaiken lisäksi täällä Manhattanilla. Nimensä on Harry Moonstone jos oikein muistan. Luulen että teidän kannattaisi kääntyä hänen puoleensa. Miksi muuten olet kiinnostunut juuri tuosta paikasta, josta emme juurikaan muuta tiedä kuin että se sijainnee maan alla, ellei sitten peräti jossain mielen syvyyksissä?


-En voi nyt enempää paljastaa, ainakaan tässä vaiheessa rakas Kaspar, mutta olen hyvin kiitollinen osoittamastasi tietolähteestä, se on tuiki tärkeä minulle joka tapauksessa. Mielenkiintoista myös se seikka, että mainitset sen mahdollisesta olemassaolosta alitajunnassa, hmm...no mutta osaatko sanoa mistä voimme tavoittaa tätä kyseistä herra Moonstonea?


-Ei, en osaa mutta voisiko puhelinluettelosta olla hyötyä?


-Aivan, sanoi nyt Luna, se lienee ainoa tapa löytää hänet...ellei sitten... josko hän sattuisi olemaan kirjoilla jossain yliopistossa? Ajattelin vain, että mahdollisesti New Yorkissa asuu montakin Harry Moonstonea?


-Mahdollisesti, ja mahdollisesti hän tosiaan on kirjoilla jossain, sanoi Kaspar ja jatkoi; -Mutta luulenpa silti hänen olevan melko boheemi henkilö, eikä siten välttämättä ole varsinaisesti missään päivätyössä...en tosiaan tullut koskaan kysyneeksi.


Boheemi? Millä lailla, osaatko kuvailla häntä tarkemmin? kysyi Laesthath kiinnostuneena.


-No, olemme tavanneet jokin kerta kaupungin kirjastossa, joskus antikvariaatissa. Samoin kuin minä, hän liikkuu öiseen aikaan - mikä sinällään on jo melko omituista ihmislapselle. No, hän on käytökseltään melko sulkeutunut, etten sanoisi jopa vihamielinen mutta minun kanssani hän on kuitenkin vaihtanut jokusen sanan, olemmehan kiinnostuneita samoista asioista. Hän on hoikka, vielä nuori mies joskaan ei pidä ulkonäöllään suurtakaan väliä. Parta ajamatta yleensä, silmät hiukan väsyneet ja katse harhaileva, joskin mielensä hyvinkin tarkka. Pukeutuu, no miten nyt kuvailisin, ei kovin viehättävästi; vanhoihin ja kuluneisiin vaateparsiin, mutta kaulallaan killuu hopeaketjussa jokin amuletti, joka muistuttaa pentagrammia. Minusta tämä kaikki on melko erikoista tohtorismiehelle, eikö vain.


-Hmm, kiitos Kaspar, tuo oli paljon puhuva kuvaus ja olenkin piirtänyt mieleeni melko tarkan kuvan herra Moonstonesta. Otamme siis ensin selvää, josko löydämme hänet puhelinluettelosta osoitteen kera, eikö niin Luna?


-Kyllä näin teemme, kiitos teestä ja kekseistä, emme halua pidättää sinua kauemmin sillä huomaan, että olit valmistautunut lukemaan kirjaa, mistä se muuten kertoo?


-Ah, se on vain eräs psykologian teos, Freudin "Unien tulkinta". Mutta voittehan saman tien vielä katsoa meidän puhelinluetteloamme, itseänikin kiinnostaa jo hiukan asia.


-Niin aivan, praktiikkanne tietenkin vaatii puhelimen, muutoinhan vampyyreille puhelin on tarpeeton, sanoi Laesthath silmät innosta kiiluen. Ja Kaspar kantoi jo muhkeaa opusta ja laski sen Laesthathin käsivarsille, joka laski sen olohuoneen pöydälle ja alkoi selailemaan sivuja. Luna kumartui myös luettelon ylle.


-Katsotaanpa...Moon, Moonsong, Moonsthong...Moonstone. Kyllä täällä jokunen kuukivi on mutta hep, vain yksi Harry! Meilläpä kävi tuuri, toivottavasti ystävällänne nyt sitten on puhelin, siinä tapauksessa kysymyksessä on juuri oikea henkilö. Tässä on osoite, Luna otapa ylös tämä. Ja Luna kaivoi taskustaan kynän Kasparin tarjotessa paperin palaa.


-Tässä se tulee: Harry Moonstone; 59. Katu 22b6, Itä-Harlem. Mutta tämähän on aivan keskuspuiston eteläpuolella! Luna, saitko nyt varmasti osoitteen oikein?


-59. Katu 22b, Itä-Harlem, toisti Luna,


-Oikein, no niin nyt meillä on selkeämmät sävelet. Mitä luulet Kaspar, voimmekohan noin vain mennä käymään, vai olisiko parempi soittaa?


-Luulenpa että Harry on juuri tälläkin hetkellä yksin kotonaan kirjojensa parissa, ehkä hänet tavoittaa parhaiten kotoa, mutta voittehan soittaakin.

